**PÁLYÁZAT**

**„Tiszta udvar, rendes ház”**

Dunakeszi Város Önkormányzatának, Rendezett Városért Tanácsadó Testülete pályázatot hirdet „Tiszta udvar, rendes ház” címmel, azzal a céllal, hogy azok a dunakeszi háztartások, társasházak, melyek a pályázati kiírás követelményeinek megfelelnek, közösségi elismerésben részesüljenek. Fontosnak tartjuk, hogy a rendezett városkép érdekében ismerjünk el és követendő példaként hivatkozzunk olyan ingatlanokra, melyek tulajdonosai gondot fordítanak arra, hogy Dunakeszi szép, rendezett város legyen a magántulajdonú ingatlanok tekintetében is.

A pályázaton, a www.dunakeszi.hu letölthető pályázati adatlap kitöltésével lehet indulni, az alábbi kategóriákban:

* „Tiszta udvar rendes ház”
* „Tiszta, rendes társasház/lépcsőház”
* „Zöld balkon”

Az elismerésben mindenki részesül, aki megfelel a pályázati kiírásnak, erről a Rendezett Városért Tanácsadó Testület dönt. A sikeres pályázók 15cm x 20cm-es, Dunakeszi címerrel és a kategóriának megfelelő felirattal ellátott táblát kapnak, amit ingatlanuk utcafront felőli részén, jól látható helyen helyezhetnek el. Az elismerés addig illeti meg az ingatlantulajdonost, míg az ingatlan megfelel a pályázatban foglalt feltételeknek. Rendezetlen ingatlan esetén az elismerés visszavonható.

PÁLYÁZATOKAT AZ ALÁBBI FELTÉTELEKKEL LEHET BEADNI:

**1. „Tiszta udvar, Rendes ház!”**

Dunakeszi címmel vagy helyrajzi számmal rendelkező családi házak tulajdonosai pályázhatnak, akiknek ingatlana

- rendezett, esztétikus, városképbe illő homlokzattal rendelkezik.

- Az ingatlannal határos járda, zöldsáv, vízelvezető árok rendezett, tisztán tartott.

- Rendezett udvar, kert tartozik az ingatlanhoz.

- Szabályosan gondoskodik a tulajdonában álló gépjárművek parkolásáról.

- Szabályosan gondoskodik a csapadékvíz elvezetéséről vagy telken belüli szikkasztásáról.

- Gondoskodik a háziállatok megfelelő tartásáról.

- Részt vesz a házhoz menő szelektív hulladékgyűjtésben a városi szabályozásnak megfelelően.

- Amennyiben a történelmi városképre jellemző az épület, gondoskodik ennek megfelelő felújításáról, karbantartásáról.

- Amennyiben az ingatlan közös tulajdon, valamennyi tulajdonos szándéknyilatkozata szükséges.

**2. „Tiszta, rendes társasház/lépcsőház”**

Dunakeszi címmel vagy helyrajzi számmal rendelkező társasházak, vagy lépcsőházak lakóközösségei pályázhatnak, akiknek

- ingatlana előkertje, közös kertje, udvara ápolt, rendezett.

- Az ingatlan bejáratához vezető járdaszakasz, (esetleges) zöldsáv, vízelvezető árok tiszta.

- A lépcsőház és közös helyiségek tiszták, rendezettek, nincs felhalmozva lom, vagyis kitűnik, hogy a lakóközösség a közös helyiségeket is otthona részének tekinti.

- Érvényes lakógyűlési szándéknyilatkozattal rendelkeznek a pályázaton történő indulásról. (Lépcsőház esetében a lakók legalább 51%-ának szándéknyilatkozata, vagy érvényes közgyűlési határozat szükséges.)

**3. „Zöld balkon”**

Dunakeszi címmel vagy helyrajzi számmal rendelkező társasházi ingatlantulajdonosok pályázhatnak, akiknek erkélye, balkonja

- ápolt, rendezett.

- Zöld növényeket, virágokat, esetleg fűszernövényeket, más haszonnövényeket nevel az erkélyen, balkonon, ezek elrendezése esztétikus, gondozása szakszerű.

- A pályázathoz fotódokumentáció (3-4 fotó) beadása szükséges!

Bővebb információ és a letölthető pályázati kiírás a [www.dunakeszi.hu](http://www.dunakeszi.hu/) oldalon található.

**Tegyünk együtt egy MÉG szebb Dunakesziért!**